Leer jou kinders só om geldslim te wees - Jou Gesin | Solidariteit WêreldJou Gesin | Solidariteit Wêreld
Tuis › Artikels › Leer jou kinders só om geldslim te wees
Leer jou kinders só om geldslim te wees
Maandag | 09 April | 2018
Die meeste kinders sal tydens hul grootwordjare hoor geld groei nie aan bome nie en dat hulle moet leer om vir hul geld te werk.
Priya Naicker, adviesbestuurder by Old Mutual, meen dat in 'n era van gevorderde inligtingstegnologie frases soos dié nie 'n effektiewe manier is om jou kind te leer om finansies te verstaan nie.
"Daar is baie gratis hulpbronne en finansiële opvoedkundige gereedskap beskikbaar in die vorm van digitale en mobiele apps. So, daar is geen verskoning om nie betekenisvolle en prettige geldbewusmakingsaktiwiteite saam met jou kinders te geniet en hulle te help om geldvaardige volwassenes te word nie."
Naicker stel vier maniere voor om die gesprek oor geld met jou kinders aan die gang te sit:
Inkomste teenoor uitgawes
Bespreek die verhouding tussen inkomste en uitgawes met jou kinders en wys vir hulle dit is noodsaaklik dat jou uitgawes minder as jou inkomste moet wees en dat jy moet begroot en beplan waarop jou geld gespandeer gaan word.
Maak dit interessant om rente te verdien
Help jou kinders verstaan dat daar voordele daaraan verbonde is om geld te spaar vir die dinge wat hulle wil hê in plaas daarvan om skuld te maak om dit te kry. Verduidelik vir hulle hoe saamgestelde rente hul spaargeld help groei en aan die ander kant hoe rente wat met skuld gepaardgaan maklik buite beheer kan raak.
Help jou kinders om gelddoelwitte te stel
Wanneer jou kind die nuutste speelding wil hê, is dit die ideale geleentheid om met hom of haar 'n gesprek te hê om te verduidelik hoe belangrik dit is om doelwitte te stel en hom of haar te help om met 'n plan vorendag te kom om daarby uit te kom.
Leer jou kinders van regte geld
Die kontantlose wêreld van debiet- en kredietkaarte en betalingstoepassings op selfone kan die daad van betaling baie abstrak en ontasbaar maak. So, wanneer jy weer met 'n kaart of selfoontoepassing betaal, verduidelik vir jou kinders presies hoe dit werk. Verduidelik hoe tegnologie dit makliker gemaak het om betalings te maak maar dat dit ook beteken mens kan makliker met skuld sit.
Rainer Boshoff van Rainer Boshoff Financial Services meen dit is belangriker vir kinders om die beperkinge sowel as die potensiaal van geld te leer om sodoende te verstaan hoe om die beste met hul geld te werk.
"Dit kan moeilik lyk aan die begin, maar die geleerde lesse kan hulle voorberei vir 'n suksesvolle finansiële toekoms. Dit sal hulle ook leer dat jy nie altyd kan kry wat jy wil hê nie en dat jy moet leer om te spaar, te begroot en nie lenings te aanvaar teen buitensporige tariewe nie," sê Boshoff.
Old Mutual: https://www.oldmutual.co.za/media-centre/newsdetail/2018/03/13/raising-money-smart-children-is-every-parents-responsibility
Rainer Boshoff Financial Services: https://rainerboshoff.co.za/teaching-your-children-to-work-with-money/